**CRNA GORA**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. 05-18-1425-12 /20**

**Podgorica, 22.07.2020.**

Na osnovu člana 47 stav 2, člana 56 stav 1 tačka 6 i 70 stav 1 Zakona o zaštiti podataka o ličnosti („Sl. list CG“ br. 79/08, 70/09, 44/12 i 22/17), odlučujući po Prigovoru, br. 05-18-1425-10/20 od 10.03.2020. godine na Zapisnik o izvršenom nadzoru, br. 05-18-1425-6/20 od 26.02.2020. godine, koji je izjavljen od strane XX iz Nikšića, Savjet Agencije za zaštitu ličnih podataka i slobodan pristup informacijama je na sjednici održanoj dana 20.03.2020. godine donio

**R J E Š E N J E**

**Odbija se Prigovor, br. 05-18-1425-10/20 od 10.03.2020. godine, izjavljen od strane XX, ul. XX Nikšić, na Zapisnik o izvršenom nadzoru, br. 05-18-1425-6/20 od 26.02.2020. godine, kao neosnovan.**

**O b r a z l o ž e nj e**

Agenciji za zaštitu ličnih podataka i slobodan pristup informacijama Zahtjevom za zaštitu prava br. 05-18-1425-1/20 od 18.02.2020. godine obratio se XX, ul. XX Nikšić, u kojem se, u bitnom, navodi sljedeće: da je “GRAWE” osiguranje a.d Podgorica podnosiocu zahtjeva iznudilo elektronski zdravstveni karton iako u ugovoru potpisanom sa istima ne postoji postavljeno pitanje, a samim tim ni odgovor da ovo lice odobrava uvid u zdravstveni karton, te se podnosilac zahtjeva smatra prevarenim od strane “GRAWE” osiguranja koje mu uskraćuje pravo na odštetu po pitanju bolesti – infarkt srčanog mišića, a samim tim i dalje liječenje.

Postupajući po predmetnom Zahtjevu od strane kontrolora Agencije izvršen je nadzor u prostorijama subjekta nadzora - “GRAWE” osiguranje a.d Podgorica, Bulevar Ivana Crnojevića 62/I i shodno tome sačinjen je Zapisnik o izvršenom nadzoru, br. 05-18-1425-6/20 od 26.02.2020. godine. Na osnovu utvrđenog činjeničnog stanja, u postupku nadzora konstatovano je sljedeće: da je osiguranik XX dana, 30.12.2011.godine, potpisao ponudu za zaključenje ugovora sa „Merkur“ osiguranjem (čiji je „Grawe“ osiguranje a.d Podgorica pravni sljedbenik), te da je u tački 16 u dijelu gdje se izjašnjava o nazivu zdravstvene ustanove primarne zaštite, dao ovlašćenje Merkur osiguranju a.d. Podgorica da ima pravo uvida u njegov zdravstveni karton i ostalu medicinksu dokumentaciju; da je osiguranik dana, 16.09.2019. godine prilikom prijave osiguranog slučaja dao izričitu saglasnost kojom ovlašćuje subjekta nadzora da ima pravo uvida u kompletnu medicinsku dokumentaciju, kao i da ima pravo da zahtijeva kopiranje iste; nadalje, uvidom u dopise „Grawe“ osiguranja (od 19.09.2019.god. i od 03.10.2019.god.) konstatovano je, da je subjekt nadzora vršio obradu zdravstvenog kartona osiguranika XX samo u odnosu na parametre rizika (krvni pritisak, holesterol i šećer) koji su navedeni u ponudi za sklapanje ugovora, što je u skladu sa čl. 2 st. 2 Zakona. Takođe, nadzorom je nedvosmisleno konstatovano da je subjekt nadzora „Grawe“ osiguranje vršio obradu posebne kategorije ličnih podataka – zdravstvenog kartona osiguranika XX na osnovu izričite saglasnosti koja se odnosi na konkretnu situaciju u kojoj je obrada zdravstvenih podataka predviđena, što je u skladu sa članom 2 st. 2, članom 10 st. 1 i članom 13 st. 1 tač. 1 Zakona o zaštiti podataka o ličnosti.

Na predmetni Zapisnik, od strane podnosioca Zahtjeva XX, izjavljen je Prigovor br. 05-18-1425-10/20 od 10.03.2020. godine, u kojem se u bitnom navodi: da je u ugovoru potpisanom sa Merkur osiguranjem, u tački 16 podnosilac Prigovora dao naziv zdravstvene ustanove i ime izabranog doktora, u okviru koje ne postoji stavka DA/NE koja se odnosi na uvid u zdravstveni karton, te s tim u vezi, isti, kako navodi, nije odobrio niti osporio osiguravajućem društvu uvid u predmetni zdravstveni karton; da je formular kojim se prijavljuje osigurani slučaj ucjenjivački koji, ako se ne potpiše, slučaj se ne razmatra; da je osiguravajuće društvo trebalo da traži samo uvid u dio zdravstvenog kartona koji se tiče bolesti koja je predmet vještačenja, a ne kompletan zdravstveni karton koji ne smije imati ni jedno strano lice pa ni osiguravajuće društvo, niti ga smije izdati izabrani doktor; takođe, navodi se da je referent za procjenu likvidacije štete „GRAWE“ osiguranja dao netačne podatke da je vršio uvid u zdravstveni karton samo za parametre: krvni pritisak, holesterol i šećer jer je kopirao i zadržao kopiju kompletnog zdravstvenog kartona.

Nakon razmatranja navoda iz Zapisnika o izvršenom nadzoru, Prigovora i ostalih spisa predmeta, Savjet Agencije je odlučio kao u dispozitivu ovog Rješenja iz sljedećih razloga:

Članom 2 stavovi 1 i 2 Zakona o zaštiti podataka o ličnosti propisano je da se podaci o ličnosti moraju obrađivati na pošten i zakonit način te da se lični podaci ne mogu obrađivati u većem obimu nego što je potrebno da bi se postigla svrha obrade niti na način koji nije u skladu sa njihovom namjenom.

Članom 9 stav 1 tačka 7 ovog Zakona propisano je da posebne kategorije ličnih podataka su lični podaci koji se odnose na rasno ili etničko porijeklo, političko mišljenja, vjersko ili filozofsko uvjerenje, članstvo u sindikalnim organizacijama, kao i podaci koji se odnose na zdravstveno stanje ili seksualni život, dok je tačkom 2 istog člana definisano da je obrada ličnih podataka radnja kojom se automatski ili na drugi način lični podaci prikupljaju, evidentiraju, snimaju, organizuju, čuvaju, mijenjaju, povlače, koriste, vrši uvid u njih, otkrivaju putem prenosa, objavljuju ili na drugi način čine dostupnim, svrstavaju, kombinuju, blokiraju, brišu, uništavaju, kao i bilo koja druga radnja koja se vrši na ličnim podacima.

Članom 10 stav 1 ovog Zakona propisano je da se obrada ličnih podataka može vršiti po prethodno dobijenoj saglasnosti lica čiji se lični podaci obrađuju, koja se može opozvati u svakom trenutku, dok je članom 13 stav 1 tačka 1 propisano da se posebne kategorije ličnih podataka mogu obrađivati samo uz izričitu saglasnost lica. Saglasnost je slobodno data izjava u pisanoj formi ili usmeno na zapisnik, kojom lice nakon što je informisano o namjeni obrade, izražava pristanak da se njegovi lični podaci obrađuju za određenu namjenu (član 9 stav 1 tačka 6 ZZPL), te u skladu sa tim, kada lice dobrovoljno daje svoje lične podatke, nakon što je prethodno upoznato sa svrhom obrade, smatra se da se obrada podataka vrši na zakonit način.

Imajući u vidu da je nadzorom na jasan i nedvosmislen način utvrđeno da potpisivanjem Ponude za sklapanje osiguranja života sa Merkur osiguranjem, u dijelu gdje se ugovarač osiguranja XX izjašnjava o nazivu zdravstvene ustanove primarne zaštite, isti dao saglasnost da Merkur osigiranje, sada Grawe osiguranje, ima pravo uvida u njegov zdravstveni karton i ostalu medicinsku dokumentaciju. Nadalje, u Prijavi nastanka teške bolesti potpisane od strane ugovarača osiguranja, XX od 16.09.2019.godine, stoji: „Za tačnost podataka navedenih u ovoj prijavi odgovaram materijalno i krivično! Snosim sve posiedice koje iz toga proisteknu. Ovlašćujem GRAWE osiguranje a.d. da izvrši uvid u kompletnu medicinsku dokumentaciju. Takođe ovlašćujem nadležnog ljekara opšte medicine da na pisani zahtjev GRAWE osiguranje a.d. dozvoli kopiranje cjelokupnog zdravstvenog kartona, odnosno drugu medicinsku dokumentaciju (anamnestički podaci, otpusno pismo i dr.)" što znači da je ugovarač osiguranja, XX popunjavanjem i potpisivanjem iste dao izričitu saglasnost za kopiranje cjelokupnog zdravstvenog kartona i druge medicinske dokumentacije.

Takođe, neosnovani su navodi iz Prigovora da je osiguravajuće društvo trebalo da traži samo uvid u dio zdravstvenog kartona koji se tiče bolesti koja je predmet vještačenja, a ne kompletan zdravstveni karton, za čiji uvid nema osnova ni jedno strano lice pa ni osiguravajuće društvo. Navedeno iz razloga što je ugovarač osiguranja svojevoljno i dostavio „GRAWE“ osiguranju kopiju zdravstvenog kartona, a prilikom popunjavanja Ponude za zaključenje ugovora izjasnio se o svom cjelokupnom psiho-fizičkom zdravstvenom stanju. To što je zdravstveni karton povjerljivi dokumenat ne mjenja činjenicu da je lice dobrovoljno dalo izričitu saglasnost za uvid i kopiranje istog. Na osnovu dopisa „GRAWE“ osiguranja od 19.09.2019. godine i od 03.10.2019. godine utvrđeno je da je izvršen uvid u zdravstveni karton u odnosu na parametre rizika, a odnose se na povišen holesterol, povišen krvni pristisak i povišen šećer.

Cijeneći da se, u konkretnom slučaju, osnov za obradu ličnih podataka obezbjeđuje pribavljanjem prethodne pisane saglasnosti korisnika osiguranja kao i da je članom 13 stav 1 tačka 1 Zakona o zaštiti podataka o ličnosti propisano da se posebne kategorije ličnih podataka mogu obrađivati uz izričitu saglasnost lica, Savjet Agencije smatra da su stečeni uslovi za obradu ličnih podataka iz posebne kategorije od strane „GRAWE“ osiguranja.

Imajući u vidu navedeno, odlučeno je kao u dispozitivu.

**Uputstvo o pravnoj zaštiti:** Protiv ovog Rješenja može se pokrenuti Upravni spor u roku od 20 dana od dana prijema.

**SAVJET AGENCIJE**

**Predsjednik, Sreten Radonjić**

**Dostavljeno:**

**-** Podnosiocu Zahtjeva

- Odsjek za predmete i prigovore

- Odsjeku za nadzor

- a/a